V. Sopko, poslanec: (2002-01-31):
Ošetrovateľská prax preukázala, že v doterajšom systéme je už dlhodobo veľa nezodpovedaných otázok a niektoré sú naozaj ťažiskové. Potvrdzuje to aj analýza transformačného procesu zdravotníctva Slovenskej republiky. Ak zdravotná starostlivosť za posledné roky nadobudla celkom nové dimenzie, potom je nevyhnutné prehodnotiť aj ošetrovateľskú činnosť, ktorá je nevyhnutnou súčasťou zdravotnej starostlivosti a je nenahraditeľným komplementom. Vládny návrh zákona oprávnene vyvolal otvorenú diskusiu, diskusiu o problematike ošetrovateľstva o súčasnej realite aj o nevyhnutných zmenách, ktoré by viedli k tomu, čo vyžadujú pacienti. To znamená dobrú všestrannú starostlivosť, humanizáciu a humanizáciu zdravotníctva. Vládny návrh zákona je konkrétnym krokom, ale aj nevyhnutným krokom k zmenám doterajších zaužívaných metód. Progres v ošetrovateľskej praxi je potrebný a je vyvolaný ošetrovateľskou realitou. Preto citlivo posúďme všetky názory, všetky stanoviská, všetky pozmeňujúce či doplňujúce návrhy, ktoré vzídu z výborov Národnej rady, pretože ide nielen o zdravotné sestry, ale o nás, ktorí zdravotníctvo využívame. V rámci otvorenej diskusie o vládnom návrhu zákona o povolaní sestry aj o povolaní pôrodnej asistentky odznievajú predovšetkým názory na dopracovanie jednotlivých ustanovení zákona. Napríklad k úlohám Slovenskej komory sestier a pôrodných asistentiek odznievajú pripomienky v tom zmysle, aby sa komora mohla zúčastňovať na tvorbe sadzobníka ošetrovateľských výkonov, aby vykonávala dozor nad zabezpečovaním ošetrovateľskej starostlivosti v štátnych aj neštátnych zdravotníckych zariadeniach. Regionálne komory poukazujú na to, že tento model samostatnej stavovskej organizácie je vhodný iba vtedy, keď bude povinné členstvo v Komore sestier a pôrodných asistentiek bez rozdielu, či pracujú v štátnom alebo v súkromnom zdravotníckom zariadení. A to je ten rozdiel oproti tomu, čo tlmočil pán minister zdravotníctva aj potom čo Legislatívna rada vlády k tomu zaujala stanovisko. V opačnom prípade regionálne komory nevidia motiváciu pre sestry a pôrodné asistentky. V súčasnosti sú sestry a pôrodné asistentky pracujúce v štátnych zdravotníckych zariadeniach finančne zvýhodňované oproti sestrám a pôrodným asistentkám, ktoré pracujú v neštátnych zdravotníckych zariadeniach. Je málo, ak sestrám a pôrodným asistentkám vytvárame priestor len pre hrdosť na stavovskú príslušnosť v komore, pretože aj ony sú zaťažené všetkými ťažkosťami, ktoré vyplývajú z reálneho života a sú spojené s výdavkami na živobytie. Regionálne komory jednoznačne odporúčajú zákonom ošetriť povinné členstvo pre sestry a pôrodné asistentky v komore bez rozdielu, či pracujú v štátnom alebo neštátnom zdravotníckom zariadení. Tiež žiadajú, aby do zákona bola zahrnutá povinná registrácia sestier a pôrodných asistentiek bez rozdielu, kde sú zamestnané, či bude zabezpečované povinné vzdelávanie sestier a pôrodných asistentiek či už inštitucionálnou alebo inou formou vzdelávania. Registrácia má zabezpečiť, že práca sestier a pôrodných asistentiek bude odborná aj etická. Ja osobne, aj keď nie som odborník v tejto oblasti a nie je to, ako sa hovorí moja téma, pod pojmom povinná registrácia sestier v tomto prípade rozumiem úsilie o ochranu klienta, o ochranu pacienta pred neodbornými či neetickými postupmi a zásahmi. Pre verejnosť, teda aj pre mňa to znamená, že registrovaná zdravotná sestra či pôrodná asistentka je profesionálne spôsobilá. To znamená, že povinná registrácia má byť nástrojom zdokonaľovania aj kontroly v tejto oblasti. Takže ešte raz sa ospravedlňujem. K tejto téme som nikdy nerozprával, ale myslím si, že zákon, ktorý nám vláda predložila, bude prínosom pre pacientov a občanov, ale len vtedy, ak doňho dostaneme zmeny, ktoré požadujú aj regionálne komory, to znamená povinnú registráciu, povinné členstvo. Ďakujem pekne za pozornosť.